Obama počeo kampanju za drugi mandat
Barack Obama je prvi zvanični kandidat za predsjedničke izbore u novembru 2012. Republikanski protukandidat se još nije pojavio.
Analitičari kažu da Obama ima težak zadatak - od stanja u Libiji i velikog deficita u federalnom budžetu do oslabljene ekonomije. Predsjednik Barack Obama je jučer započeo kampanju za drugi mandat u Bijeloj kući, i time postao prvi zvanični kandidat za predsjedničke izbore u novembru 2012. Još uvijek niko iz Republikanskog tabora, drugih partija, ili neovisnih kandidata nije zvanično iznio svoju kandidaturu. Na web stranici Baracka Obame, postavljen je video koji bi trebao motivisati Amerikance da podrže njegov reizbor. "Mi to ne prepuštamo slučajnosti, pukoj biračkoj obavezi. Ovo su izbori koje moramo dobiti", kaže mlada djevojka u reklamnom spotu. Predsjednik nije intervjuisan za taj reklamni spot, ali su mu opozicijski republikanci posvetili pažnju u svom video odgovoru: "Mi trebamo lidera, a ti ništa ne radiš", aludira se u njihovom spotu na predsjednika Obamu. Na svojoj web stranici Republikanci traže donacije da poraze predsjednika. Na Obaminoj web stranici više je žena nego muškaraca, i apelira se na one koji su na proteklim izborima bili premladi da glasaju. "Znao sam da ću jednog dana biti u prilici da pomognem njegov reizbor, i to planiram uraditi", kaže mladić na Obaminoj web stranici. Analitičari kažu da Obama ima težak zadatak. Od stanja u Libiji i velikog deficita u federalnom budžetu do oslabljene ekonomije. "Sljedeći izbori će, više nego i od čega drugog, zavisiti od zaposlenosti u Sjedinjenim Državama", smatra Stephen Hess iz Instituta Brookings u Washingtonu. Obama, takodjer, treba uvjeriti javnost koja je sumnjičava. "On je rekao da će donijeti promjene, ali ne vidim da se mnogo promjenilo", kaže prolaznica u anketi Glasa Amerike u Washingtonu. "Ukoliko se ne pojavi neko drugi, vjerovatno ću glasati za Obamu", kaže mladić u istoj anketi VOA. Posljednje istraživanje Univerziteta Quinnipiac pokazuje da Obama ima najniži rejting od kako je u Bijeloj kući. "Polovina glasača kažu da predsjednik ne zaslužuje drugi mandat, dok 41 posto smatra da zaslužuje", kaže istražitelj u toj anketi Peter Brown. Obamin reklamni spot na to odgovara riječima svog pristalice: "Ne slažem se sa Obamom u svemu. Ali ga poštujem i imam u njega povjerenje." Sa zvaničnim obajvaljivanjem kandidadture i prijavom podnesenom Federlnoj izbornoj komisiji, Obamin izborni tim može početi prikupljati novčane donacije. Cilj organizatora je da se do izbora u neovembru 2012. prikupi rekordnih milijardu dolara.